Ribe Kunstmuseum
Ribe Kunstmuseum, kunstmuseum i Ribe. Museet blev grundlagt i 1891 og indrettet i bomuldsfabrikant Balthazar Giørtz' (1827-91) tidligere villa, kaldet 'Slottet' (1864) med tilhørende 8-kantet byzantinskinspireret pavillon. 
Museet, der en overgang fra 1897 hed Ribe Stiftsmuseum, rummer en repræsentativ samling af dansk kunst med vægt på guldalderen, skagensmalerne og modernismen med værker af bl.a. Nicolai Abildgaard, Christen Købke, Kristian Zahrtmann, L.A. Ring, Michael Ancher, Sigurd Swane, Edvard Weie, William Scharff og Vilhelm Lundstrøm.
Museet viser lejlighedsvis særudstillinger af nutidige kunstnere.
Ribe Kunstmuseum blev gennemgribende moderniseret i årene 2009-10 ved en donation fra A.P. Møller og Hustru Chastine Mc-Kinney Møllers Fond til almene Formaal.
Adresse: Sct. Nicolajgade 10, 6760 Ribe.
Hjemmeside: http://www.ribekunstmuseum.dk 